
Në mbështetje të nenit 100 të Kushtetutës dhe të neneve 5, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, të ndryshuar, me propozimin e zëvendëskryeministrit dhe ministër i Infrastrukturës dhe Energjisë, Këshilli i Ministrave

VENDOSI:

1. Në vendimin nr. 558, datë 18.6.2015, të Këshillit të Ministrave, bëhen këto ndryshime dhe shtesa:
a) Pikat 3 dhe 4 ndryshohen, si më poshtë vijon:
 “3. Pronarët e pasurive të paluajtshme, që shpronësohen, të kompensohen në vlerë të plotë, sipas masës përkatëse, që paraqitet në tabelën që i bashkëlidhet këtij vendimi, për tokë “truall”, me sipërfaqe të përgjithshme 1 209 (një mijë e dyqind e nëntë) m2 dhe vlerë të përgjithshme shpronësimi 10 939 310 (dhjetë milionë e nëntëqind e tridhjetë e nëntë mijë e treqind e dhjetë) lekë.
4. Vlera e përgjithshme e shpronësimit, prej 10 939 310 (dhjetë milionë e nëntëqind e tridhjetë e nëntë mijë e treqind e dhjetë) lekësh, përballohet në masën:
- 10 200 880 (dhjetë milionë e dyqind mijë e tetëqind e tetëdhjetë) lekë nga buxheti i vitit 2015, miratuar për Ministrinë e Transportit dhe Infrastrukturës, zëri “Shpronësime”, planifikuar për Autoritetin Rrugor Shqiptar;
- 738 430 (shtatëqind e tridhjetë e tetë mijë e katërqind e tridhjetë) lekë, nga buxheti i Autoritetit Rrugor Shqiptar.”.
b) Në pikën 5, vlera “...70 000 (shtatëdhjetë mijë) lekë... “ zëvendësohet me “...120 000 (njëqind e njëzet mijë) lekë...”;
c) Në tabelën bashkëlidhur vendimit shtohet nënndarja me numër rendor 19, me të dhënat sipas tabelës, që i bashkëlidhet këtij vendimi.
2. Ngarkohen Ministria e Infrastrukturës dhe Energjisë, Agjencia Shtetërore për Shpronësimin, Autoriteti Rrugor Shqiptar dhe Agjencia Shtetërore e Kadastrës, Drejtoria Vendore Korçë, për zbatimin e këtij vendimi.
Ky vendim hyn në fuqi menjëherë dhe botohet në Fletore Zyrtare.

